‘Polisie moet kan skiet voor hulle doodgeskiet word’Argieffoto: SAPD / Facebook “Daar moet ŉ wetlike bepaling wees dat polisiebeamptes nie hoef te wag vir kriminele om hulle dood te skiet voordat hulle mag terugskiet nie,” het Thabo Matsose, adjunkpresident van Sapu, gesê. Volgens Matsose plaas die huidige artikel 49 van die wet die lewens van polisiebeamptes op die spel. Hy het gesê die vakbond het ŉ beroep op die regering gedoen om die vroeëre beroep deur Bheki Cele, destydse nasionale polisiekommissaris, vir ŉ hersiening te oorweeg. Cele het in 2009 versoek dat artikel 49 hersien word en het glo polisiebeamptes aangemoedig om te skiet om dood te skiet. Cele het destyds aangevoer dat die artikel kriminele meer regte gee as wetsgehoorsame burgers en polisiebeamptes. Sapu eggo nou Cele se siening. Matsose het beklemtoon dat Sapu nie sogenaamde “trigger happy” polisiebeamptes verlang nie, maar net wil hê dat polisiebeamptes hulself kan beskerm.